עין איה על שבת ט פז
פז. ד"א "נגידים", כל דיבור שיצא מפי הקב"ה קושרין לו שני כתרים. השליטה הממלכתית של כל דיבור של הקב"ה תלויה בצורה אחת בעצמיותו של הדיבור, בכחו השרשי ובמילוי התוכן הרוחני החי שמתנוסס בקרבו, והשליטה העליונה הצירופית היא אותה השליטה הפועלת החלקית של כח הדיבור הפרטי ביחושו אל כלליות הדיבורים כולם, שהם עושים ביחד חטיבה אחת כוללת. ואלה שתי ההופעות מתהלכות הנה זו בצד זו לרומם ולשגב את כל העולם ואת כל החיים כחפץ אדון כל המעשים ב"ה בעולם, לשגב את כל יצוריו ולרוממם בשיגוב ישועות משיחו. וכל דיבור ודיבור מתעלה עילוי שרשי מצד הפרטיות ומצד הכלליות, קושרין לו שני כתרים.
שבת ט פז